32005L0011
L 046/42
JURNALUL OFÍCIAL AL UNIUNII EUROPENE
DIRECTIVA 2005/11/CE A COMISIEI
din 16 februarie 2005
de modificare, în vederea adaptării la progresul tehnic, a Directivei 92/23/CEE a Consiliului privind pneurile autovehiculelor și ale remorcilor acestora, precum și montarea lor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1) și, în special, articolul 13 alineatul (2) al celei dintâi,
având în vedere Directiva 92/23/CEE a Consiliului din 31 martie 1992 privind pneurile autovehiculelor și ale remorcilor acestora, precum și montarea lor (2) și, în special, articolul 10 al acesteia,
întrucât:
(1)
Directiva 92/23/CEE este una din directivele speciale din cadrul procedurii de omologare CE de tip stabilită prin Directiva 70/156/CEE.
(2)
Directiva 92/23/CEE, astfel cum este modificată prin Directiva 2001/43/CE, prevede posibilitatea ca autoritățile de omologare să accepte laboratoarele producătorilor de pneuri ca laboratoare de încercare autorizate, până la data de 31 decembrie 2005. Experiența privind această dispoziție a fost pozitivă și, în consecință, această posibilitate trebuie menținută, iar termenul limită trebuie eliminat.
(3)
În sectorul producerii de pneuri progresul tehnic este foarte rapid. Datorită cererii mari din partea consumatorilor și a industriei de autovehicule, ciclurile de producere a pneurilor devin mai rapide, iar varietatea tipurilor de pneuri crește în mod constant. Se preconizează că această situație va deveni chiar mai critică în viitor, deoarece vor fi necesare instalații de încercare foarte costisitoare sau unice și expertiză în domeniu. Pentru a putea aduce pe piață fără întârziere produsele nou dezvoltate, este indispensabilă existența unui număr suficient de instalații de încercare, care să poată fi folosite într-o manieră flexibilă.
(4)
O dată cu dezvoltarea unor pneuri de calitate superioară grație progresului tehnic, procedurile de încercare aferente trebuie să fie din ce în ce mai sofisticate. În prezent nu există altă infrastructură de încercare care să poată face față numărului mare de încercări necesare decât cea a producătorilor de pneuri.
(5)
Directiva 92/23/CEE ar trebui să fie modificată în consecință.
(6)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic instituit prin articolul 13 alineatul (1) din Directiva 70/156/CEE,
ADOPTĂ PREZENTA DIRECTIVĂ:
Articolul 1
Punctul 1.3 din anexa I la Directiva 92/23/CEE se înlocuiește cu următorul text:
„1.3.
Autoritatea de omologare poate accepta laboratoarele producătorilor de pneuri ca laboratoare de încercare autorizate în temeiul articolului 14 alineatul (1) din Directiva 70/156/CEE.”
Articolul 2
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la data de 31 decembrie 2005. Statele membre comunică de îndată Comisiei textele acestor acte și un tabel de corespondență între aceste acte și prezenta directivă.
Statele membre aplică aceste acte de la data de 1 ianuarie 2006.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 16 februarie 2005.